Ženevské jazero
Ženevské jazero - pohľad od Epesses, západným smerom k *Petit Lac*
**Ženevské jazero** (franc. Lac Léman alebo Lac de Genève, nem. Genfersee, tal. Lago di Ginevra) je najväčšie švajčiarske i francúzske jazero. S rozlohou 582 km², dĺžkou 72 a šírkou 14 km je zároveň najväčšie jazero v Alpách. Dosahuje maximálnu hĺbku 310 metrov a jeho hladina sa nachádza vo výške 372 m n. m..

Meno *„Léman"* pochádza zo skoršieho latinského mena kraja *„Lemanus"* alebo tiež *„Lemannus"*. Na začiatku 19. storočia sa tiež kantón Vaud volal *Léman*. Za Rimanov sa jazero nazývalo *Lacus lemanus*, čo bolo zase prevzaté z keltského *lem* („veľká voda").

Poloha
------

Jazero leží v západnom Švajčiarsku na hraniciach s Francúzskom. Priľahlé švajčiarske kantóny sú Ženeva, Vaud a Valais. Južný breh jazera patrí francúzskemu departmentu Haute-Savoie. Ide o najväčšie jazero v Alpách a po Balatone o druhé najväčšie v strednej Európe. Leží medzi Savojskými a Bernskými Alpami na juhu a východe a Švajčiarskou Jurou na severozápade. Vzniklo ako výsledná vodná nádrž z jedného ramena Rhonského ľadovca.

Na západe až k brehom zasahujú kopcovité predhoria. Na východe sú skalnaté hory, medzi ktorými a jazerom je len úzka brehová terasa. Pozdĺž brehov vedú cesty a železnica. Začiatočnú východnú malú časť miestny nazývajú *Haut Lac*, Horné jazero, rozľahlú hlavnú časť *Grand Lac*, Veľké jazero, západnú, užšiu tretinu *Petit Lac*, Malé jazero.

Na jazere sa nachádzajú dva ostrovy Ile de la Harpe (2368 m²) a Ile de Peilz (40 m²).

Vodný režim
-----------

Hlavným prítokom je Rhône, ktorá sa do jazera vlieva deltou medzi Le Bouveret a Villeneuve. Druhý najvýznamnejší prítok je Dranse následovaná Venoge a Aubonne. Rieky povodia Ženevského jazera majú alpský režim. Veľkú časť vody získavajú z topiaceho snehu a ľadovcov. Z toho dôvodu je letná úroveň hladiny o jeden meter vyššie ako v zime. Rhône pramení vo Valiských Alpách a jazero opúšťa pri Ženeve, kde je pri odtoku regulovaná priehradnou hrádzou. Jej voda potrebuje priemerne 11,4 roku, aby pretiekla jazerom. Klíma v okolí jazera je mierna, teplá.

Teplota povrchovej vrstvy vody je v lete 19 až 24 °C a v zime 4 až 5 °C. Jazero nezamŕza.

Fauna a flóra
-------------

Ženeva – jazero s fontánou
V jazere žije 26 druhov rýb, z toho 6 sa tu aklimatizovalo po vysadení človekom. Význam rybárstva v priebehu minulého storočia silno klesal, dnes sa takto živí asi 160 rybárov (najmä ostriežovité ale aj sivoň alpský, šťuka severná, sih malý, a samozrejme pstruh obyčajný).

Významné je vinárstvo – predovšetkým na svahoch nad severným pobrežím, vystavených slnku a miernemu podnebiu. Terasovité vinice, budované hlavne v 18. a 19. storočí, sú stretom záujmov obchodníkov s nehnuteľnosťami, ochrancov kultúrneho dedičstva a vinárov. Niektoré vína sú známe len znalcom, a nimi aj vysoko cenené, iné sa až v posledných desaťročiach dostali z úpadku, spôsobenom masovou produkciou 70. rokov (najmä spolkovými dotáciami rozmaznávané poľnohospodárstvo vo *Valais*).

Využitie
--------

### Doprava

Na jazere je prevádzkovaná miestna lodná doprava. Historicky významná nákladná lodná doprava je dnes už zanedbateľná, naproti tomu osobná ožije vždy v lete, kedy na linkách jazdia aj kolesové parníky. V Ženeve pri nábreží sú zakotvené staršie nákladné „koráby".

### Osídlenie pobrežia

* Kantón Ženeva — na južnom konci jazera leží hlavné mesto kantónu Ženeva
* Vaud — na severnom konci jazera leží hlavné mesto kantónu Lausanne. Ďalšie veľké mestá sú Montreux a Vevey, ktoré ležia na severovýchodnom brehu.
* Valais
* Rhône-Alpes — Najväčšie francúzske mesto je Thonon-les-Bains, najznámejšie zase Evian.

Hospodársky najvýznamnejšia je turistika, ako letná tak zimná, ďalej rezidencie zámožných a slávnych, súkromné školy a internáty, a súkromné bankovníctvo.

Referencie
----------

1. ↑   *Zoznam exoným* [online]. Úrad geodézie, kartografie a katastra SR, rev. 2011-06-01, [cit. 2016-12-17]. Dostupné online.

Pozri aj
--------

* Zoznam najväčších jazier vo Švajčiarsku

Iné projekty
------------

Commons
* Spolupracuj na Commons Commons ponúka multimediálne súbory na tému **Ženevské jazero**

Zdroj
-----

* *Tento článok je čiastočný alebo úplný preklad článku Ženevské jezero na českej Wikipédii.*

Súradnice: 46°27′34″S 6°33′12″V﻿ / ﻿46,459501°S 6,553345°V﻿ / 46.459501; 6.553345


|  |  |
| --- | --- |
| Portal | Francúzsky portál |